Αύξηση 6% παρουσίασαν οι πωλήσεις της Ζυθοποιίας Μακεδονίας Θράκης, η οποία παράγει την μπύρα Βεργίνα, το 2017 σπάζοντας, για πρώτη φορά το φράγμα των 20 εκατομμυρίων καθώς διαμορφώθηκαν σε 20,53 εκατ. ευρώ απο 19,37 εκατ. ευρώ που ήταν το 2016.

ADVERTISING

Αντίθετα τα κέρδη περιορίστηκαν κατά 20% περίπου και διαμορφώθηκαν στα 1,93 εκατ. ευρώ. Εδώ θα πρέπει να αναφερθεί ότι την περασμένη χρονιά η ζυθοποιία γενικότερα γνώρισε πίεση στα αποτέλεσμα της αύξησης του ειδικού φόρου κατανάλωσης στην μπύρα από το δεύτερο εξάμηνο του 2016.

Μείωση προσωπικού

Όπως προκύπτει από τα στοιχεία του δημοσιευμένου ισολογισμού η Ζυθοποιία Μακεδονίας Θράκης προχώρησε σε μείωση του προσωπικού της από 111 που ήταν το 2016 σε 106 το 2017. Το σύνολο των θέσεων που μειώθηκαν αφορούσαν αποκλειστικά εργατοτεχνικό προσωπικό.

Η ανοδική πορεία που κατέγραψε το 2017 η Ζυθοποιία Μακεδονίας Θράκης φαίνεται να συνεχίζεται και το 2018 καθώς σύμφωνα με στοιχεία εταιρειών μετρήσεων το πρώτο πεντάμηνο του έτους οι πωλήσεις της σε όγκο αυξήθηκαν κατά 54,8% και σε αξία κατά 42,8% κατέχοντας μερίδιο 3,6% στις πωλήσεις μπύρας που διακινείται μέσα από το οργανωμένο λιανεμπόριο.

Αξίζει να σημειωθεί ότι η παραπάνω αύξηση για την μπύρα Βεργίνα έρχεται σε μία χρονία στην οποία έως και τον Μάιο η συνολική αγορά της μπύρας κατέγραφε πτώση της τάξης του 3,6% σε όγκο και οριακή αύξηση σε αξία.